DA Den Europæiske Unions Tidende L 117/42

KOMMISSIONENS BESLUTNING

af 29. april 2008

om særlige betingelser vedrørende guargummi med oprindelse i eller afsendt fra Indien som følge af risikoen for, at sådanne produkter kan være forurenet med pentachlorphenol og dioxiner

(meddelt under nummer K(2008) 1641)

(EØS-relevant tekst)

(2008/352/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, litra b), nr. ii), og

ud fra følgende betragtninger:

(1) Der er fundet et stort indhold af pentachlorphenol og dioxiner i visse partier guargummi med oprindelse i eller afsendt fra Indien. En sådan forurening udgør en trussel mod folkesundheden i Fællesskabet, hvis der ikke træffes foranstaltninger til at undgå tilstedeværelsen af pentachlorphenol (PCP) og dioxiner i guargummi.

(2) Som reaktion på dette fund af høje værdier af PCP og dioxiner aflagde Kommissionen omgående et kontrolbesøg i Indien den 5.-11. oktober 2007. Formålet var at indsamle oplysninger om den mulige forureningskilde og vurdere de kontrolforanstaltninger, der var truffet af de indiske myndigheder for at undgå en gentagelse af forureningen. Kontrolteamet konkluderede, at der til dato ikke foreligger tilstrækkelig dokumentation om årsagen til, at forureningen fandt sted, og at den af de indiske myndigheder gennemførte undersøgelse ikke var omfattende nok til, at der kan drages nogen konklusioner. Da guargummiindustrien råder over og bruger natriumpentachlorphenat, og da der er tale om en overvejende selvreguleret industri, er kontrollerne mangelfulde, og det kan ikke garanteres, at der ikke forekommer forurening igen.

(3) Uanset medlemsstaternes kontrolforpligtelser bør de foranstaltninger, der skal vedtages med henblik på den sandsynlige import af forurenede produkter, udgøre en samlet og fælles fremgangsmåde, som gør det muligt at iværksætte en hurtig og effektiv indsats og undgå, at situationen håndteres forskelligt fra medlemsstat til medlemsstat. Der bør derfor træffes særlige foranstaltninger på fællesskabsplan.

(4) For at undgå svig med det formål at undslippe fra anvendelsen af de særlige bestemmelser i nærværende beslutning, der skal beskytte dyrs og menneskers sundhed, er det vigtigt, at foderblandinger og foderstoffer, der har et stort indhold af guargummi med oprindelse i eller afsendt fra Indien, også hører under denne beslutnings anvendelsesområde. Der fastsættes en tærskel på 10 %.

(5) EF-referencelaboratoriet for dioxiner og PCB i foder og fødevarer har undersøgt forholdet mellem PCP og dioxiner i forurenet guargummi fra Indien. Det kan af undersøgelsen konkluderes, at guargummi med et PCP-indhold under 0,01 mg/kg ikke indeholder uacceptable mængder dioxiner.

(6) Vimta Laboratory i Hyderabad, som kontrolteamet besøgte, er et akkrediteret og veludstyret laboratorium med veluddannet personale. De analyser af PCP-indhold, som blev foretaget af laboratoriet, var fyldestgørende. De analyser, der blev foretaget på de andre besøgte laboratorier, blev vurderet til at være mangelfulde.

(7) Det bør kræves, at alle sendinger af guargummi eller produkter indeholdende betydelige mængder af guargummi med oprindelse i eller afsendt fra Indien og importeret til Fællesskabet med henblik på konsum eller foderbrug ledsages af en analyserapport udstedt af et laboratorium, der er akkrediteret i henhold til EN ISO/IEC 17025 til at foretage analyser af PCP i foder og fødevarer, eller af et laboratorium, der har indledt den nødvendige akkrediteringsprocedure, gennemfører en tilstrækkelig kvalitetskontrol og er godkendt af den kompetente myndighed i det land, hvor det er beliggende.

(8) Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

Anvendelsesområde

Denne beslutning finder anvendelse på

a) guargummi henhørende under KN-kode 1302 32 90 med oprindelse i eller afsendt fra Indien og bestemt til foderbrug eller konsum.

b) foderblandinger og sammensatte fødevarer med et indhold på mindst 10 % guargummi med oprindelse i eller afsendt fra Indien.

Artikel 2

Betingelser for første markedsføring

1. Medlemsstaterne forbyder den første markedsføring af de i artikel 1 omhandlede produkter, medmindre det i en original analyserapport, der ledsager sendingen, og som er udstedt af et laboratorium, der er akkrediteret i henhold til EN ISO/IEC 17025 til at foretage analyser af PCP i foder og fødevarer, eller af et laboratorium, der har indledt den nødvendige akkrediteringsprocedure og gennemfører en tilstrækkelig kvalitetskontrol (2), godtgøres, at produktet ikke indeholder over 0,01 mg/kg pentachlorphenol (PCP). Analyseresultaterne skal angives med den ekspanderende måleusikkerhed.

2. Analyserapporten skal være påtegnet af en repræsentant for den relevante kompetente myndighed i det land, hvor laboratoriet er beliggende.

3. Inden sendingerne af produkter omhandlet i artikel 1 ankommer, giver den ansvarlige foderstof- eller fødevarevirksomhedsleder forudgående meddelelse herom til den kompetente myndighed i ankomstmedlemsstaten.

4. De kompetente myndigheder i medlemsstaterne skal kontrollere, at alle sendinger af de i artikel 1 omhandlede produkter, der frembydes til første markedsføring, ledsages af en analyserapport som omhandlet i stk. 1. Enhver sending af produkter omhandlet i artikel 1 skal kunne identificeres ved en kode, der svarer til den kode, der er anført i ovennævnte analyserapport om resultaterne af prøveudtagningen og analysen. Den pågældende kode skal være anbragt på hver enkelt sæk eller anden form for emballage i sendingen.

5. Foreligger der ingen analyserapport som omhandlet i stk. 1, lader lederen af foderstof- eller fødevarevirksomheden med hjemsted i Fællesskabet produktet teste på et laboratorium, der er akkrediteret i henhold til EN ISO/IEC 17025 til at foretage analyser af PCP i foder og fødevarer, eller på et laboratorium, der har indledt den nødvendige akkrediteringsprocedure, og som gennemfører en tilstrækkelig kvalitetskontrol til at dokumentere, at produktet ikke indeholder mere end 0,01 mg/kg PCP. Indtil analyserapporten er blevet påtegnet af en repræsentant for den kompetente myndighed i det land, hvor laboratoriet er beliggende, tilbageholdes produktet under officielt tilsyn i en periode på højst 60 dage, hvorefter den kompetente myndighed træffer foranstaltninger vedrørende produktet i overensstemmelse med artikel 19, stk. 1, litra a), i Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (3).

6. I forbindelse med den i stk. 1 og 5 omhandlede test skal analysen foretages på en prøve, der er udtaget af et repræsentativt udsnit af sendingen i overensstemmelse med bestemmelserne i Kommissionens direktiv 2002/63/EF af 11. juli 2002 om EF metoder til prøveudtagning til officiel kontrol af pesticidrester i og på vegetabilske og animalske produkter og om ophævelse af direktiv 79/700/EØF (4). Udtagningen inden analyse foretages med et surt opløsningsmiddel. Analysen udføres i overensstemmelse med den ændrede udgave af QuEChERS-metoden, der er beskrevet på hjemmesiden for EF-referencelaboratorierne for pesticidrester (5), eller en tilsvarende pålidelig metode.

Artikel 3

Prøveudtagning og analyse

1. Medlemsstaterne træffer passende foranstaltninger, herunder stikprøveudtagning og analyser af produkter omhandlet i artikel 1 med en hyppighed på 5 % af de sendinger af produkter omhandlet i artikel 1, der frembydes til første markedsføring, med det formål at kontrollere, at maksimumsindholdet på 0,01 mg/kg PCP ikke er overskredet.

Medlemsstaterne underretter via systemet for hurtig varsling om fødevarer og foder Kommissionen om alle sendinger, der har vist sig at have et PCP-indhold på over 0,01 mg/kg under hensyntagen til måleusikkerheden.

Medlemsstaterne sender hver tredje måned Kommissionen en rapport om alle analyseresultater af de officielle kontroller af sendingerne af produkter omhandlet i artikel 1. Rapporten indsendes i måneden efter udløbet af hvert kvartal (april, juli, oktober og januar).

2. Enhver sending, der underkastes officiel prøveudtagning og analyse, kan højst tilbageholdes i 15 arbejdsdage, inden den frigives på markedet.

Artikel 4

Opdeling af en sending

Hvis en sending opdeles, ledsages de enkelte dele af den opdelte sending af en attesteret kopi af den analyserapport, der er omhandlet i artikel 2, stk. 1 og 5, til og med engrosleddet. Den kompetente myndighed kan også udstede attesterede kopier af analyserapporten, når produktet overgår til fri omsætning, såfremt foderstof- eller fødevarevirksomhedslederen meddeler, at han agter at opdele sendingen.

Artikel 5

Sendinger, der ikke opfylder kravene

Der træffes foranstaltninger i overensstemmelse med artikel 19, stk. 1, litra a), i forordning (EF) nr. 882/2004 for så vidt angår sendinger af produkter, der er omhandlet i artikel 1, som viser sig at have et PCP-indhold på over 0,01 mg/kg, under hensyntagen til måleusikkerheden.

Artikel 6

Dækning af omkostningerne

Alle omkostninger ved prøveudtagning, analyse, lagring eller foranstaltninger truffet som følge af manglende opfyldelse af kravene afholdes af den pågældende foderstof- eller fødevarevirksomhedsleder, jf. artikel 22 i og bilag VI til forordning (EF) nr. 882/2004.

Artikel 7

Overgangsforanstaltninger

Uanset artikel 2, stk. 1 og 5, accepterer medlemsstaterne sendinger af produkter omhandlet i artikel 1, der forlod oprindelses- eller afsendelseslandet inden datoen for nærværende beslutnings anvendelse, også selv om de ikke er ledsaget af en analyserapport som omhandlet i artikel 2.

Artikel 8

Revurdering af foranstaltningerne

Denne beslutning tages op til fornyet vurdering senest et år efter datoen for dens anvendelse.

Artikel 9

Anvendelsesdato

Denne beslutning anvendes fra den 5. maj 2008.

Artikel 10

Adressater

Denne beslutning er rettet til medlemsstaterne.

Udfærdiget i Bruxelles, den 29. april 2008. På Kommissionens vegne Androulla VASSILIOU Medlem af Kommissionen

(1) EFT L 31 af 1.2.2002, s. 1. Senest ændret ved Kommissionens forordning (EF) nr. 202/2008 (EUT L 60 af 5.3.2008, s. 17).

(2) Ifølge Levnedsmiddel- og Veterinærkontorets (FVO) undersøgelsesresultater er Vimta Labs, Hyderabad, Andhra Pradesh, det eneste laboratorium i Indien, der opfylder dette krav.

(3) EUT L 165 af 30.4.2004. Berigtigt i EUT L 191 af 28.5.2004, s. 1. Senest ændret ved Rådets forordning (EF) nr. 301/2008 (EUT L 97 af 9.4.2008, s. 85).

(4) EFT L 187 af 16.7.2002, s. 30.

(5) http://www.crl-pesticides.eu/library/docs/srm/QuechersForGuarGum.pdf